**ՀԻՄՆԱՎՈՐՈՒՄ**

**«ՍԵՎԱՆԱ ԼՃԻ ԷԿՈՀԱՄԱԿԱՐԳԵՐԻ ՎԵՐԱԿԱՆԳՆՄԱՆ, ՊԱՀՊԱՆՄԱՆ, ՎԵՐԱՐՏԱԴՐՄԱՆ ԵՎ ՕԳՏԱԳՈՐԾՄԱՆ ՄԻՋՈՑԱՌՈՒՄՆԵՐԻ 2023 ԹՎԱԿԱՆԻ ՏԱՐԵԿԱՆ ԾՐԱԳԻՐԸ ՀԱՍՏԱՏԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

*1. Ընթացիկ իրավիճակը և իրավական ակտի ընդունման անհրաժեշտությունը*

Կառավարության կողմից յուրաքանչյուր տարի հաստատվում է «Սևանա լճի էկոհամակարգերի վերականգնման, պահպանման, վերարտադրման և օգտագործման միջոցառումների տարեկան ծրագիրը» (այսուհետ՝ Տարեկան ծրագիր): Տարեկան ծրագրի ընդունման անհրաժեշտությունը բխում է «Սևանա լճի մասին» Հայաստանի Հանրապետության օրենքի 12, 13, 14 հոդվածների պահանջներից և «Սևանա լճի էկոհամակարգի վերականգնման, պահպանման, վերարտադրման և օգտագործման միջոցառումների տարեկան ու համալիր ծրագրերը հաստատելու մասին» Հայաստանի Հանրապետության օրենքով (այսուհետ՝ համալիր ծրագիր) սահմանված նպատակներից ու խնդիրներից: Համալիր ծրագրի միջոցառումները, որոնք շարունակական բնույթ ունեն, ներառվում են տարեկան ծրագրում՝ կազմելով դրա մի մասը՝ հիմք ընդունելով օրենքի 11-րդ հոդվածով հիմնավորումն ու համալիր միջոցառումների սահմանման սկզբունքը, այն է՝

1․Սևանա լիճը և նրա ջրհավաք ավազանը, ըստ տարածքի գործառնական բնույթի, որպես մեկ ամբողջական համակարգ դիտարկելը.

2․ Սևանա լճի ջրային բացասական հաշվեկշռի բացառումը (բացառությամբ օրենքով նախատեսված դեպքերի) և լճի էկոլոգիապես անհրաժեշտ մակարդակի բարձրացման ապահովումը.

3․ կենսաբազմազանության պահպանության գերակայությունը.

4․ Սևանա լճի և նրա ջրհավաք ավազանի տարածքներում էկոլոգիապես մաքուր և անվտանգ տեխնոլոգիաների, այդ թվում` կենսատեխնոլոգիաների պարտադիր կիրառումը.

5․կարճաժամկետ, միջինժամկետ և երկարաժամկետ ծրագրերի մշակումը և դրանց բնապահպանական պետական, ինչպես նաև օրենքով սահմանված այլ փորձաքննության պարտադիր ապահովումը.

6․բնօգտագործման ավանդական ձևերի խրախուսումը և աջակցումը:

*Տարեկան ծրագրի կատարման սկզբունքներն են՝*

1. Սևանա լճի էկոհամակարգի վերականգնման, պահպանման, վերարտադրման և օգտագործման ապահովումը,
2. «Սևան» ազգային պարկի կառավարման համակարգի կատարելագործումը,
3. Սևանա լճի ջրհավաք ավազանի բնապահպանական և բնօգտագործման գործառույթների կատարելագործման միջոցառումների սահմանումը,
4. կենսաբազմազանության պահպանության գերակայությունը։

Սևանա լիճը Հայաստանի Հանրապետության համար ունի գեոքաղաքական մեծ նշանակություն, որպես տարածաշրջանային քաղցրահամ ջրի միակ հսկայական աղբյուր: Այն մի բնատարածքային համալիր է, որն իրենից ներկայացնում է բնության տարբեր տարրերի սերտ փոխկապակցվածություն, ինչպես նաև ունի կլիմայագոյացնող կարևոր նշանակություն՝ ինչպես Հայաստանի Հանրապետության, այնպես էլ տարածաշրջանային և գլոբալ առումով: Սևանա լիճը Հայաստանի Հանրապետության ջրային հաշվեկշռում բացառիկ տեղ է գրավում: Նրա պահպանությունը բնապահպանական և տնտեսական կարևոր հիմնախնդիր է։

Տարեկան ծրագրով նախատեսված աշխատանքների իրականացման առաջնահերթությունները սահմանված են որոշման հավելվածով ներկայացված միջոցառումներով։ Հաշվի առնելով վերջին շրջանում Սևանա լճի էկոհամակարգի վիճակի վերաբերյալ անհանգստացնող հարցերի կարևորությունը, դրանց ուսումնասիրման, պատճառների հայտնաբերման և կանխարգելիչ միջոցառումների իրականացման հրատապությունը՝ առանձնացվել են մի շարք միջոցառումներ՝ միտված լճի որակական և քանակական հիմնախնդիրների կարգավորմանը։

Ծրագրում ներառնվել են ավելի քան 20 միջոցառումներ, որոնց իրականացման արդյունքում ակնկալվում է`

* Սևանա լճի էկոլոգիական հավասարակշռության վիճակի բարելավում,
* լճի և դրա ջրհավաք ավազանի էկոհամակարգերի կենսաբազմազանության պահ­պա­նություն և կենսապաշարների կայուն օգտագործման բարելավում,
* ափամերձ ջրա­ծածկ տարածք­ներից անտառաշերտերի մաքրում,
* ապօրինի կառուցված շենք-շնությունների ապամոնտաժում,
* կեղտաջրերի մաքրման կայանների նախագծում և կառուցում,
* ռեկրեացիայի արդյունավետ զարգացում,
* «Սևան» ազգային պարկի կառավարման համա­կարգի կատարելագործում,
* Տարածքային զարգացման սոցիալ-տնտեսական ծրագրերի մշակում և իրականացում
* և այլն:

Տարեկան ծրագրի միջոցառումների մշական հիմքում ընկած է «Սևանա լճի մասին» և «Սևանա լճի էկոհամակարգի վերականգնման, պահպանման, վերարտադրման և օգտագործման միջոցառումների տարեկան ու համալիր ծրագրերը հաստատելու մասին» (այսուհետ՝ Համալիր ծրագիր) Հայաստանի Հանրապետության օրենքներով սահմանված նպատակներից ու շարունակական ենթադրող միջոցառումներից։ Սակայն մինչ օրս իրականացված չէ Համալիր ծրագրի կատարողականի մոնիթորինգ և ծրագրի գնահատում, վերլուծված չեն 2002 թվականից մինչ այսօր շարունակականություն ենթադրող միջացառումների կատարման նպատակահարմարության հարցը։ Համալիր ծրագրից պարտադիր բխող տարեկան ծրագրերի միջոցառումների իրականացման հետ կապված ծագում են մի շարք խնդիրներ դրանց իրագործելիության, ֆինանսավորման, կատարողների և այլ հարցերի շուրջ։ Այդ նպատակով խիստ անհրաժեշտություն է առաջացել վերանայելու Սևանա լճի մասին օրենսդրությունը, իրականացնելու գործող օրենսդրության, ներկա իրավիճակի վերլուծություն և գնահատում, գիտական հիմնավորումների և վերլուծությունների թարմացում, կլիմայի փոփոխության նկատմամբ էկոհամակարգի խոցելիության վերլուծություն և գնահատում, բացասական սցենարների նկատմամբ կանխարգելիչ միջոցառումների և առաջարկությունների ներկայացում։

Սևան ազգային պարկի կառավարման պլանի բացակայությունը ևս ստեղծում է մի շարք խնդիրներ՝ ինչպես հեռահար պլանավորման աշխատանքների, այնպես էլ ազգային պարկի սահմանների ճշգրտման, քարտեզագրման, հարակից համայնքների հետ առկա կոնֆլիկտների կարգավորման, համադրվող տարածքների բացահայտման, հողօգտագործման և դրանց սեփականության իրավունքի հետ կապված, ազգային պարկի տարածագործառնական գոտիների ճշգրտման և այլն։

Նախագծում ներառված «2.18 Սևանա լճի և դրա ջրհավաք ավազանի կենսառեսուրսների (այդ թվում` ձկնային և խեցգետնային) արդյունահանման և արդյունագործական որսի տարեկան առավելագույն չափաքանակների և արդյունագործական որսի որակի բնութագրերի սահմանում` համաձայն N1 աղյուսակի» միջոցառման կատարումն հնարավոր է ապահովել «Սևանա լճի էկոհամակարգի վերականգնման, պահպանման, վերարտադրման և օգտագործման միջոցառումների 2023 թվականի տարեկան ծրագիրը հաստատելու մասին» Կառավարության որոշման (այսուհետ` որոշում) հաստատումից հետո` հիմք ընդունելով նախորդ տարվա «Սևանա լճում և դրա ջրահավաք ավազանում ձկան և խեցգետնի պաշարների հաշվառում» միջոցառման ամփոփ արդյունքները։ Այդ նպատակով կատարվում է լրացում որոշման «Սևանա լճում ձկան և խեցգետնի արդյունագործական որսի տարեկան առավելագույն չափաքանակները և արդյունագործական որսի որակի բնութագրերը» աղյուսակում։

Նախագծում ներառված «2.11 Սևանա լճի ջրհավաք ավազանում առաջացած կեղտաջրերի մաքրում»  միջոցառման կատարումն նախատեսում է գյուղական առափնյա համայնքներում ժամանակակից մաքրման կայանների տեղադրում, ինչը իրականացվում է «Սևանա լճի ավազանի Վարդենիկ և Ծովինար բնակավայրերի կեղտաջրերի հեռացման և համատեղ մաքրման համակարգի ստեղծում» ծրագրի շրջանակներում:

Ելնելով «Սևանա լճի մասին» օրենքի 13-րդ հոդվածի 3-րդ մասի «բ» և «գ» կետերի կատարման պահանջից միջոցառումների ծրագրում ներառվել են «Սևանա լճի էկոլոգիական կայունությունը չխախտող և լճի ջրային դրական հաշվեկշիռն ապահովող ջրթողումների և անվերադարձ ջրառումների պլանները և ընթացիկ գրաֆիկները» և «Սևանա լճից ջրթողումների և ջրառումների տարեկան առավելագույն չափաքանակը` ամսական կտրվածքով» միջոցառումները՝ նախապայմանով, որ նշված միջոցառումների կատարումն հնարավոր է իրականացնել ապահովել «Սևանա լճի էկոհամակարգի վերականգնման, պահպանման, վերարտադրման և օգտագործման միջոցառումների 2023 թվականի տարեկան ծրագիրը հաստատելու մասին» Կառավարության որոշման (այսուհետ` որոշում) հաստատումից հետո` հիմք ընդունելով ՏԿԵՆ ջրային կոմիտեի կողմից ներկայացված հիմնավորումը առ այն, որ ոռոգման նպատակով ջրառի պլաններն ու ընթացիկ գրաֆիկները, ջրառի և ջրբացթողումների ամսական առավելագույն չափաքանակները, ինչպես նաև ջրօգտագործման հայտերը յուրաքանչյուր տարի ձևավորվում են համապատասխան ջրօգտագործողների կողմից ներկայացված հայտերի հիման վրա, որոնք փոփոխական են, եղանակային պայմաններից կախված ու ոռոգման համակարգերի շահագործման խնդիրներով պայմանավորված։

*2. Առաջարկվող նախագծի կարգավորման բնույթը*

«Սևանա լճի էկոհամակարգերի վերականգնման, պահպանման, վերարտադրման և օգտագործման միջոցառումների 2023 թվականի տարեկան ծրագրին հավանություն տալու մասին» Կառավարության որոշման նախագծի կարգավորման նպատակն է` Սևանա լճի, որպես ազգային և տարածաշրջանային նշանակության քաղցրահամ ջրավազանի պահպանումը, էկոլոգիական հավասարակշռության վերականգնումը և Սևանա լճի ջրհավաք ավազանի էկոհամակարգերի բնականոն ներդաշնակ զարգացմանն ու կայուն օգտագործմանն ուղղված 2023թ. նախատեսված ծրագրերի ու միջոցառումների պարտադիր կատարման ապահովումը:

*3. Նախագծի մշակման գործընթացում ներգրավված ինստիտուտները, անձինք և նրանց դիրքորոշումը*

Նախագիծը մշակվել է շրջակա միջավայրի նախարարության կողմից:

*4. Ակնկալվող արդյունքը*

Նախագծի ընդունման արդյունքում ակնկալվում է`

Սևանա լճի էկոլոգիական հավասարակշռության վիճակի բարելավում, լճի և դրա ջրհավաք ավազանի էկոհամակարգերի կենսաբազմազանության պահ­պա­նություն և կենսապաշարների կայուն օգտագործման բարելավում, ափամերձ ջրա­ծածկ տարածք­ներից անտառաշերտերի մաքրում, ռեկրեացիայի արդյունավետ զարգացում, կենցա­­­ղային թափոնների կառավարման բարելավում, «Սևան» ազգային պարկի կառավարման համա­կարգի կատարելագործում:

*5. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները*

«Սևանա լճի էկոհամակարգերի վերականգնման, պահպանման, վերարտադրման և օգտագործման միջոցառումների 2023 թվականի տարեկան ծրագիրը հաստատելու մասին» Կառավարության որոշման նախագծի ընդունումը բյուջեի վրա էական ազդեցություն չի ունենա: Իրավական ակտն ընդունելու դեպքումպետական բյուջեի կամ տեղական ինքնակառավարման մարմինների բյուջեների վրա էական ազդեցություն չի ունենա։

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Պետական բյուջեում կամ տեղական ինքնակառավարման մարմինների բյուջեների վրա ազդեցությունը | | | | | | | | | |
| Ցուցանիշներ | Ընթացիկ տարի | | | Հաջորդող 3 տարիները | | | | | |
| 2022թ. | | | 2023թ. | | 2024թ. | | 2025թ. | |
| Ըստ 2022թ. պետական բյուջեի  հազ.դրամ | Փոփոխու  թյունը 2022թ.  պետական բյուջեի հա մեմատ  հազ.դրամ | | Փոփոխությունն ընթացիկ տար վա համեմատ  հազ.դրամ | | Փոփոխությունն  ընթացիկ տար վա համեմատ  հազ.դրամ | | Փոփոխու  թյունն ընթացիկ տարվա համեմատ  հազ.դրամ | |
| 1 | 2 | 3 | | 4 | | 5 | | 6 | |
| 1.Եկամուտներ |  |  | |  | |  | |  | |
| 1.1. պետական բյուջեի եկամուտներ |  |  | |  | |  | |  | |
| 1.2. ՏԻՄ եկամուտներ |  |  | |  | |  | |  | |
| 2. Ծախսեր | 657733.0 | 691502.9 | | 771394.8 | | 771394.8 | | 771394.8 | |
| 2.1. պետական բյուջեի ծախսեր | 657733.0 | 691502.9 | | 771394.8 | | 771394.8 | | 771394.8 | |
| 2.2. ՏԻՄ բյուջեի ծախսեր | - | - | | - | | - | | - | |
| 3. Ֆիսկալ ազդեցության գնահատական |  |  | |  | |  | |  | |
| 3.1. պետական բյուջե |  |  | |  | |  | |  | |
| 3.3. ՏԻՄ բյուջե |  |  | |  | |  | |  | |
| 4. Եկամուտների և ծախսերի հաշվարկների մանրամասն ներկայացում (անհրաժեշտության դեպքում կարող է ներկայացվել հավելվածի տեսքով): |  | | | | | | | | |
| 4.1. Եկամուտների գնահատում |
| 4.2. Ծախսերի գնահատում | 657733.0 | | 691502.9 | | 771394.8 | | 771394.8 | | 771394.8 |
| 5. Այլ տեղեկություններ (եթե այդպիսիք առկա են) |  | | | | | | | | |

*6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ*

Ներկայացվող նախագիծը չի բխում ռազմավարական փաստաթղթերից։